Til: Pernille Weiss

EPP, Det Konservative Folkeparti

12. april 2021

maa/21-00325

Kære Pernille Weiss

Den Danske Dyrlægeforening henvender sig til dig som medlem af Europa Parlamentet, idet vi ønsker at henlede din opmærksomhed på, at den nye forordning om veterinærmedicin (2019/6), som er under udarbejdning af Kommissionen, kan lede til et væsentligt øget forbrug af antibiotika, som konkretiseret forneden.

Forordningens artikel 106, stk. 1 foreskriver, at veterinærlægemidler anvendes i overensstemmelse med markedsføringstilladelsen. Dette indebærer, at lægemidler skal ordineres og anvendes i de doser og behandlingsperioder, der fremgår af de respektive produktresumeer (SPC-er). Som følge af forespørgsel fra DDD har Fødevarestyrelsen rettet henvendelse til Kommissionen for at få konkretiseret fortolkningen af denne artikel. Kommissionens svar var, at veterinære lægemidler skal anvendes i overensstemmelse med deres SPC, inklusiv administrationsvej og dosering.
Dette indebærer at danske dyrlæger på baggrund af en klinisk faglig vurdering samt kendskab til resistensforhold ikke kan ordinere antibiotika til en kortere behandlingsperiode end det, der fremgår af SPC-et for det pågældende antibiotikum.

Nuværende praksis er, at danske dyrlæger som udgangspunkt bør dosere som beskrevet i SPC’et, men at en konkret viden om bl.a. sundhed, resistensniveau blandt relevante patogener og klinisk effekt af tidligere behandlinger i en given besætning ofte medfører, at der kan opnås klinisk effekt med lavere dosering og/eller kortere behandlingstid. Dette indebærer, at danske dyrlæger for nuværende har råderum til at bruge deres faglige, kliniske viden ved ordination af antibiotika, så de kan tilgodese at der opnås klinisk effekt med samtidig lav risiko for resistensudvikling ved anvendelse af den mindst mulige mængde antibiotika.

DDD har en begrundet bekymring for, at de nye EU-regler, vil medføre, at der ordineres mere antibiotika, end nødvendigt, idet mange SPC’er foreskriver længere behandling end nødvendigt for at opnå klinisk effekt. Dette gælder især ”ældre” antibiotika, hvor der er anført en behandlingsperiode, som er væsentligt længere end den periode, de praktiserende dyrlæger har erfaret som værende tilstrækkelig til behandling af infektioner.

Det kan i denne forbindelse også anføres, at Det Veterinærmedicinske Råd har drøftet muligheden for afkortning af behandling og har anbefalet og fået godkendt, at behandlingen kan afkortes, når de syge dyr er uden kliniske symptomer. På det humane område fremgår det ligeledes af Sundhedsstyrelsens (SST) vejledning om ordination af antibiotika, at ”Varigheden af behandlingen skal være så kort som muligt og følge den evidens, som foreligger på området”.

DDD har foretaget beregninger til klarlægning af, hvad konsekvensen af Forordningens artikel 106, stk. 1 vil være på antibiotikaforbruget i dansk svineproduktion.

Beregningerne viser, at antibiotikaforbruget i dansk svineproduktion, som et minimum vil stige med 10 %. Der forventes ligeledes at ske en betragtelig stigning af antibiotikaforbruget i dansk kvægproduktion.

Vi vil foranlediget af dette, gerne anmode om et møde med dig, for at uddybe problemstillingen og for at få en dialog om mulige løsninger.

Den Danske Dyrlægeforening ser frem til at modtage dit svar på ovenstående henvendelse og til at bidrage med yderligere oplysninger, hvis ønsket.

Med venlig hilsen

Hanne Knude Palshof

Formand for Den Danske Dyrlægeforening